Þingforseti hættir að blogga og ætlar að loka heimasíðu sinni Einar Kristinn Guðfinnsson annar þingmaður Norðvesturkjördæmis og forseti Alþingis hefur ákveðið að hætta að skrifa pistla á netsíðu sína og lokar henni . „ Nú er komið að leiðarlokum á þessari síðu ; í bili a.m.k . Ég hef ákveðið að láta staðar numið , hætta færslum á síðunni og loka henni a.m.k. að sinni . Tíminn einn leiðir í ljóst hvort einhvern tímann verður framhald á og þá hvernig , “ skrifar hann á vefsetri sínu ekg.blog.is . „ Mér hefur fundist þetta gríðarlega mikilvægt og óskaplega skemmtilegt . Ég hef fengið útrás fyrir tjáningarþörf og möguleika á að setja fram skoðanir mínar , eins og mér hefur hentað og þegar mér hefur hentað . Sjálfum hefur mér fundist þetta skipta máli . Bæði fyrir sjálfa mig og aðra . Stjórnmálamenn eiga að tjá sjónarmið sín og fólkið í landinu á rétt á að vita skoðanir stjórnmálmannanna . Heimasíðan hefur verið fyrir mig vettvangur til þess . Upp á síðkastið hef ég haldið mig til hlés í þjóðmálaumræðunni og hefur þessa gætt hér á heimasíðunni minni . Eftir að ég varð þingforseti hef ég sparað mig í almennri pólitískri umræðu . Það hef ég talið eðlilegt og fundið viðspyrnu minna krafta annars staðar . Meðal annars auk þingforsetastarfanna , í verkum fyrir kjördæmið mitt , “ skrifar Einar Kristinn og þakkar lesendum sínum góða samfylgd í gegnum árin . Hann hefur setið á þingi síðan 1991 , fyrst fyrir Vestfjarðakjördæmi og síðar fyrir Norðvesturkjördæmi þegar það varð til úr kjördæmum Vesturlands , Vestfjarða og Norðvesturlands .